પૈસા, મિલકત, સોનુ, ચાંદી, હિરા, ઝવેરાતને જેમ આપણે અત્યારના સમયમાં ધન ગણીએ છીએ. તેમ ધાન્ય મતલબ કે ખોરાકને પણ સંપત્તિનું જ એક સ્વરૂપ ગણવામાં આવતું. સજીવ વ્યક્તિના જીવનમાં ખોરાકનું વિશેષ મહત્ત્વ રહેલું છે. તેથી લોકો ધન લક્ષ્મીની સાથે ધાન્ય લક્ષ્મીની પણ પૂજા કરતાં. ખાસ કરીને ખેડૂત વર્ગ ધાન્ય લક્ષ્મીની અવશ્ય પૂજા કરે છે. પોતાના ખેતરમાં સારો પાક આવે અને ખેતર ધાન્યથી ભરપૂર થઇ જાય તે માટે ખેડૂતો ખેતરે જ ધાન્ય લક્ષ્મીની પૂજા કરતા હોય છે. ધાન્ય લક્ષ્મી ખોરાકની સાથે-સાથે મનુષ્યને સારી તંદુરસ્તી પણ પૂરી પાડે છે. ધાન્ય લક્ષ્મી માતાને લીલી સાડીમાં વર્ણવવામાં આવ્યા છે, વળી તેમના પાંચેય હાથમાં ફળ, ફૂલ તેમજ શાકભાજીના છોડ બતાવવામાં આવ્યા છે.